Laat sy Liefde jou Lei: Liefde het nie 'n ego nie - www.bybelkennis.co.za
by Mitch Kalp · Published 19/12/2012 · Updated 28/09/2014
Laat sy Liefde jou Lei: Liefde het nie 'n ego nie – Milanie Vosloo
Liefde het nie 'n ego nie!
Dié wat vir hulleself eer soek – God sal hulle verneder. Maar dié wat hulle geringheid voor God besef – God sal hulle hoog vereer. Matteus 23:12
Mense is darem maar so bekommerd oor wat "die mense" van hulle dink. Daarom sal ons altyd alles in ons vermoё doen om ons eie beeld so goed en suiwer as moontlik aan ander voor te stel. Ons eie ego's speel meestal 'n groot rol in die manier hoe ons dink, optree en leef.
Jesus was destyds min geskeel oor wat mense van Hom gedink het. Alles wat Hy gesê en gedoen het, was totaal gestroop van enige vorm van eie-eer-soeke. Hy het ons geleer dat ware liefde ego-vry is. Daarom het Hy – die Koning van die heelal – sonder enige selfvoldaanheid, oormatige trots en selfsug geleef. Prostitute, melaatses, tollenaars en nederige visvangers was sy vriende terwyl Hy Homself tuis gemaak het tussen gewone randmense. Wanneer die Fariseёrs ewe vroom hul kommer uitspreek oor die feit dat Hy saam met "immorele karakters" eet, antwoord Hy hulle sonder skroom: "Gaan leer wat dit beteken as die Skrifwoord sê: 'Deernis is vir My baie belangriker as offerandes. 'Ek het gekom om sondaars na die koninkryk te nooi, nie mense wat dink dat hulle reeds goed genoeg is nie." (Matteus 9:13)
Kom ons bid elke dag dat ons Meester ons sal bevry van enige vorm van selfbeheptheid en dat Hy in die plek daarvan vir ons 'n onselfsugtige, nederige en diensbare hart sal gee.